News Update: Fed เตรียม Tapering กลาง พ.ย.- ธ.ค. สรุปประเด็นสำคัญในรายงานการประชุม Fed QE Tapering - เงินเฟ้อ - ดอกเบี้ย - FINNOMENA
รายงานการประชุม Fed ระบุ เจ้าหน้าที่ Fed ส่วนใหญ่สนับสนุนให้เริ่ม QE Tapering กลางเดือน พ.ย. หรือ ธ.ค. ยาวจนถึงกลางปีหน้า ท่ามกลางความกังวลเกี่ยวกับเงินเฟ้อ
14 ต.ค. 2564

รายงานการประชุม Fed เดือน ก.ย. ที่เผยแพร่ในวันพุธ (13 ต.ค.) ระบุ เจ้าหน้าที่ Fed ส่วนใหญ่สนับสนุนให้เริ่ม QE Tapering กลางเดือน พ.ย. หรือ ธ.ค. ยาวจนถึงกลางปีหน้า ท่ามกลางความกังวลเกี่ยวกับเงินเฟ้อ
ตลาดตอบรับรายงานดังกล่าวของ Fed โดยหุ้นและผลตอบแทนพันธบัตรรัฐบาลอายุ 2 ปี ปรับตัวขึ้น ในขณะที่ ผลตอบแทนพันธบัตรรัฐบาลอายุ 10 ปี ปรับตัวลง
🏦 QE Tapering ท่ามกลางความกังวลเกี่ยวกับเงินเฟ้อ
รายงานระบุว่า QE Tapering เริ่มต้นท่ามกลางข้อจำกัดหลายอย่าง โดยเจ้าหน้าที่ Fed หารือกันว่า อุปทานแรงงานจะกลับมาสู่ระดับปี 2019 หรือไม่ และเดิมพันว่าอัตราเงินเฟ้อที่พุ่งสูงขึ้นในตอนนี้จะลดลงตามข้อจำกัดด้านการผลิต ซึ่งการตัดสินใจ QE Tapering ในปีนี้ เป็นการจัดการความเสี่ยงที่เกิดขึ้นจากการคาดการณ์เงินเฟ้อที่ผิดพลาดของ Fed
อัตราเงินเฟ้อยังคงพุ่งสูงขึ้นอย่างต่อเนื่อง และสูงกว่าระดับเงินเฟ้อเป้าหมายของ Fed ที่ 2% โดยเงินเฟ้อในเดือน ก.ย. เพิ่มขึ้น 5.4% จากปีก่อนหน้า ซึ่งเจ้าหน้าที่ Fed กล่าวว่า ปัญหาด้านการผลิตทำให้เกิดแรงกดดันด้านราคานานกว่าที่คาดการณ์
Michael Pond ผู้เชี่ยวชาญด้านเงินเฟ้อจาก Barclays กล่าวว่า มีจุดพลิกผันเล็กน้อยที่ทำให้เกิดความกังวลว่าอัตราเงินเฟ้อชั่วคราวอาจเปลี่ยนไปเป็นเงินเฟ้อที่เกิดจากการเปลี่ยนแปลงโครงสร้างของอุปสงค์และอุปทาน (Structural Inflation) โดยแม้แต่เจ้าหน้าที่ Fed สายพิราบ ยังต้องการให้แน่ใจว่าการคาดการณ์เงินเฟ้อและสภาวะทางการเงินจะไม่ทำให้ตลาดตื่นตระหนก
🏦 แนวทางการ QE Tapering
Fed ยังคงอัตราดอกเบี้ยไว้ใกล้ 0 แต่เริ่มส่งสัญญาณว่าจะปรับลดการซื้อสินทรัพย์รายเดือนมูลค่า 120,000 ล้านดอลลาร์ โดย Jerome Powell ประธาน Fed กล่าวหลังการประชุมเดือน ก.ย. ว่า QE Tapering อาจเริ่มในเดือน พ.ย. และสิ้นสุดช่วงกลางปีหน้า
Anna Wong และ Andrew Husby นักเศรษฐศาสตร์จาก Bloomberg มองว่า รายงานการประชุมเดือน ก.ย. ชี้ชัดว่า ตอนนี้ค่าใช้จ่ายของนโยบายผ่อนคลายเชิงปริมาณไม่คุ้มกับผลประโยชน์ที่ได้รับ นั่นหมายความว่า Fed จะพิจารณาตัวเลขการจ้างงานที่อ่อนแอในเดือน ก.ย. และจะประกาศ QE Tapering ในการประชุม FOMC วันที่ 2-3 พ.ย. ซึ่งอาจเริ่มได้เร็วสุดในเดือนนั้นเลย
แนวทางการ QE Tapering ตามรายงานการประชุม คือ Fed จะทยอยลดการซื้อสินทรัพย์ลงทุกๆ เดือน โดยลดการซื้อพันธบัตรรัฐบาลลง 10,000 ล้านดอลลาร์ ต่อเดือน และลดการซื้อตราสารหนี้ที่มีสินเชื่อที่อยู่อาศัยเป็นหลักประกันลง 5,000 ล้านดอลลาร์ ต่อเดือน
🏦 เจ้าหน้าที่ Fed เสียงแตก เกี่ยวกับการปรับขึ้นอัตราดอกเบี้ย
เจ้าหน้าที่ Fed กล่าวว่า ความเสี่ยงด้านเงินเฟ้อเริ่มแย่ลง และมีความเป็นไปได้ที่เงินเฟ้อคาดการณ์ในระยะยาวจะปรับสูงขึ้นอย่างเห็นได้ชัด จนนำไปสู่ภาวะเงินเฟ้อที่สูงขึ้นอย่างต่อเนื่อง
ตามรายงานการประชุมเดือน ก.ย. เจ้าหน้าที่ Fed คาดการณ์ว่าแรงกดดันด้านเงินเฟ้อจะผ่อนคลายลง และใกล้เคียงกับระดับเป้าหมายในปีหน้า โดยมีเจ้าหน้าที่ Fed จำนวน 9 จาก 18 เสียง ต้องการปรับขึ้นอัตราดอกเบี้ยในปี 2022 เพิ่มขึ้นจาก 7 เสียง ในการประชุมเดือน มิ.ย.
เจ้าหน้าที่ Fed ส่วนใหญ่ต้องการคงอัตราดอกเบี้ยไว้ใกล้ 0 ไปอีก 1-3 ปีข้างหน้า จนกว่าตลาดแรงงานจะอยู่ในระดับการจ้างงานสูงสุด และมีอัตราเงินเฟ้อใกล้เคียงระดับเป้าหมาย ในขณะที่เจ้าหน้าที่ Fed บางส่วน ต้องการให้มีการปรับขึ้นอัตราดอกเบี้ยภายในสิ้นปีหน้า
อ้างอิง: https://www.bloomberg.com/news/articles/2021-10-13/fed-officials-saw-taper-starting-in-mid-november-or-mid-december?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
Jerome Powell
News Update
QE Tapering
ขึ้นดอกเบี้ย
เฟดขึ้นดอกเบี้ย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA